बेंगलूरु। बेंगलूरु में सोमवार और मंगलवार की दरम्यानी रात हुई अप्रत्याशित भारी बारिश के कारण बेंगलूरु शहर पानी-पानी हो गया है। विशेषकर दक्षिण बेंगलूरु के कई हिस्सों में भारी जलजमाव के कारण लोगों का आम जनजीवन अस्त व्यस्त हो गया है। मौसम का पूर्वानुमान जारी करने वाली एक वेबसाइट के अनुसार शहर में सोमवार की रात लगभग छह घंटों तक हुई इस बारिश के कारण शहर के कोरमंगला, एचएसआर लेआउट,शांतिनगर, विल्सन गार्डन, केआर पुरम, अनुग्रह लेआउट, उल्सूर, विवेक नगर, मुरुगेश पाल्या, ओल्ड एयरपोर्ट रोड और बन्नरघट्टा रोड पर स्थित गुरुपन पाल्या तथा अन्य निचले इलाके पानी में डूब गए हैं। ऐसा बताया जा रहा है कि शहर में अगस्त महीने में हुई यह अब तक की सबसे अधिक बारिश है।